Kuns 'n lied in haar hart | Netwerk24
Kuns 'n lied in haar hart
Deur Noluvu Ludidi 10 Mei 2021 06:10
Die kunstenaar Lidi de Waal
Kreatiwiteit vloei deur die kunstenaar Lidi de Waal se are.
Dié inwoner van St. Helenabaai is geen vreemdeling aan die Weskus nie en het jare terug in Saldanhabaai skoolgehou. Sy het onlangs haar pad terug na die Weskus gevind waar sy nou al die afgelope twee maande woon.
De Waal het nog altyd 'n liefde vir kuns gehad, maar nooit gedink sy gaan 'n kunstenaar word nie. Sy het eers begin kreatief raak toe sy met klei begin werk het. Haar liefde vir kleiwerk het só gegroei dat sy die afgelope 20 jaar kleibeelde op groot skaal maak.
Sy bieg dat kleiwerk partykeer sy uitdagings gehad het. "Om kleiwerk te doen, moet jy baie geduld hê. Dit is 'n lang proses. Jy moet wag dat die beeld droog word en soms ontplof dit in die oond," vertel sy.
Dis toe dat sy besluit het om haar kreatiewe aandag aan skilder te gee. Sy het haar in die Overstrand in 'n klein dorpie met die naam Onrus bevind, waar sy bevriend geraak het met die kunstenaar Hennie Nieman, wat haar aangemoedig het om haar kunsvlerke te sprei.
Nieman is deesdae een van De Waal se gunsteling-kunstenaars. "Hy is 'n ongelooflike kunstenaar by wie ek baie geleer het, en het my baie gehelp – nie net wat kuns betref nie, maar in my lewe ook."
De Waal se inspirasie spruit uit alles wat rondom haar aangaan – van haar liefde vir diere, tot haar liefde vir mense. Sy verf graag diere en is dol daaroor om die interessantheid van mense in haar kuns vas te vang.
"Ek neem ook graag foto's en dink dit is meer interessant om mense af te neem as 'n sonsondergang."
De Waal het ook 'n voorliefde vir gedigte skryf en het haar eerste boek Kleur van Woorde in 2016 bekend gestel. Haar kunswerk verskyn saam met 'n gedig daarin. Sy het twee ander boeke ook vrygestel – Verf 'n reënboog met jou woorde en Op Die Vergeetvoël se rug.